Ifølge Radioavisens oplysninger har politiet efter våbenfundet ransaget flere HA-relaterede adresser i det nordjyske og de to personer, der i går blev varetægtsfængslet, er tilknyttet HA. Nordjyllands politi, som efterforsker sagen, kan ikke kommentere disse oplysninger, da grundlovsforhøret i går blev ført bag dobbeltlukkede døre. Fandt våben under tæppe Den usædvanlige sag begyndte, da en gruppe børn fra et Julemærkehjem i Hobro fandt de i alt 13 skydevåben, der i blandt 10 jagtgeværer, i skovbunden fredag morgen. Våbnene lå gemt under et tæppe og stammede fra et tyveri sidste år. Efter fundet holdt politiet stedet under observation, og kunne senere anholde to mænd på 25 og 29 år, som kom for at hente våbnene. Det er disse to mænd, der i følge Radioavisens oplysninger er tilknyttet Hells Angels.

Opsummering:
De våben, som børn fra et julemærkehjem fandt i en skov ved Hobro i fredags, har relation til rockerklubben Hells Angels. Det oplyser DRs Radioavisen.